Doložka finančných, ekonomických a environmentálnych vplyvov 
a vplyvov na zamestnanosť

1) Vyčíslenie odhadu dosahov na verejné financie

Prostredníctvom finančného memoranda pre projekt „Zásobovanie pitnou vodou a odkanalizovanie juhovýchodného Zemplína“ Európska komisia alokovala finančné prostriedky vo výške 16 527 000 € (70 % celkových oprávnených nákladov). Celkové oprávnené náklady projektu sú vo výške 23 610 000 €.

Národné spolufinancovanie oprávnených nákladov projektu vo výške 7 083 000 € bolo zabezpečené v nasledovnom rozdelení medzi konečného príjemcu a štátny rozpočet:

Konečný príjemca:								1 180 500 €
Štátny rozpočet (Všeobecná pokladničná správa):			5 902 500 €

V zmysle Pokynov pre hospodárenie s finančnými prostriedkami realizácie programu ISPA, schválených uznesením vlády SR č. 1114/2001 zo dňa 28. 11. 2001, sú neoprávnené náklady projektu financované konečným príjemcom pomoci, čo v prípade vyššie uvedeného projektu predstavuje 2 389 000 €.

Východoslovenské vodárne a kanalizácie š. p. (konečný príjemca pomoci)  pokryje príslušnú časť spolufinancovania projektu, v zmysle Prílohy 2 materiálu, úverom. Alokovanie prostriedkov štátneho rozpočtu pre financovanie projektu na jednotlivé roky je súčasťou Prílohy 2 materiálu. 

2) Odhad dosahov na obyvateľov, hospodárenie podnikateľskej sféry
Autori projektu identifikované nasledujúce výhody realizovaného projektu vo vzťahu k jeho sociálnym a ekonomickým prínosom:
–	Očakáva sa, že komponenty projektu týkajúce sa dodávky vody budú prínosné v nasledujúcich oblastiach:
-	zdravie 
-	zníženie úmrtnosti detí
-	zlepšenie kvality pitnej vody (chuť/vôňa) – čiastočné nahradenie fľaškovej vody
–	V oblasti čistenia odpadových vôd sa očakávajú nasledujúce prínosy:
-	zníženie nákladov pri vyprázdňovaní žúmp
-	zvýšenie hodnoty vodných zdrojov (návrat do riečneho toku)
-	obmedzenie zápachu
-	rozvoj bytovej výstavby
–	Zvýšenie atraktívnosti územie pre domáce i zahraničné investície
–	Zvýšenie životnej úrovne dotknutého obyvateľstva

3) Odhad dosahov na životné prostredie

A)	Projekt “Zásobovanie pitnou vodou a odkanalizovanie juhovýchodného Zemplína” bol vypracovaný v súlade s nasledovnými strategickými dokumentmi v oblasti životného prostredia: 

-	Stratégia, zásady a priority štátnej environmentálnej politiky, ktoré boli schválené vládou SR dňa 7. septembra 1993 uznesením č. 619/1993 a Národnou radou SR dňa 18. novembra 1993 uznesením č. 339/1993 (časť - Ciele štátnej environmentálne politiky - sektor B, bod 1).
-	Národný environmentálny akčný plán (NEAP II)
-	Národná stratégia ISPA – sektor životného prostredia

Realizácia projektu prispeje k uplatňovaniu nasledovných smerníc Európskej únie:
-	98/83/ES: O kvalite vody určenej na ľudskú spotrebu. 
-	91/271/EEC: Čistenie komunálnych odpadových vôd.
-	91/676/EEC: Smernica o dusičnanoch.
-	86/276/EEC: Využitie komunálnych kalov na poľnohospodárske účely. 
-	78/689/EEC: Kvalita vody pre sladkovodné ryby 
-	 75/440/EEC: O povrchovej vode. 
-	80/68/EEC: O podzemnej vode. 
-	76/464/EEC: O nebezpečných látkach.   

B)	Otázky týkajúce sa vplyvov na životné prostredie na Slovensku rieši Zákon               č. 127/1994 Z.z. o posudzovaní vplyvov na životné prostredie, v znení Zákona           č. 391/2000 Z.z., ktorý zabezpečuje plnú harmonizáciu slovenskej legislatívy so Smernicou EK č. 85/337/EC, novelizovanú č. 97/11/EC. Podľa slovenskej legislatívy analýza vplyvov na životné prostredie musí byť vykonaná pre čistiarne odpadových vôd a kanalizačné systémy v oblastiach s populačným ekvivalentom nad 100 000 osôb. Pre ČOV a kanalizačné systémy v oblastiach s populačným ekvivalentom nižším ako 100 000 osôb sa rozhodnutie o tom, či je potrebné vypracovať analýzu o vplyve na životné prostredie urobí na základe konkrétneho prešetrenia (monitorovania) zámerov a cieľov navrhovaného projektu, ktoré sa predkladajú Ministerstvu životného prostredia SR. 

Populačný ekvivalent uvedeného projektu je menej ako 100 000 ľudí. Predbežná environmentálna štúdia a monitorovanie bolo ukončené a formálne odsúhlasenie štúdie relevantným oddelením Ministerstva životného prostredia SR bolo udelené    27.12. 2001.

4) Odhad dosahov na zamestnanosť

Počas fázy výstavby projektu bude priamo vytvorených 500 pracovných miest v predpokladanej dĺžke trvania 30 mesiacov. Nepriamo vznikne 50 pracovných miest. Po ukončení výstavby projektu priamo vznikne 16 pracovných miest zabezpečujúcich prevádzku dokončeného projektu. Nepriamo vznikne 10 pracovných miest. Uvedené pracovné miesta sa chápu ako pracovné miesta na plný pracovný úväzok.